SISTE: Klokken 1930 meldte Skyss at Bybanen er tilbake i normal drift.

– Det er en restfeil etter den større reparasjonen som ble gjort i natt, forklarer administrerende direktør i Bybanen AS, Kjell Atle Gullbrå.

Klokken 10.30 lørdag meldte kommunikasjonsrådgiver Ingrid Dreyer i Skyss at Bybanen var tilbake i normal drift.

En drøy time senere, melder Dreyer om nye problemer.

– Det er dessverre fortsatt problemer med kjøreledningene. Bybanen er nå innstilt mellom Byparken og Nygård og i ordinær drift mellom Nygård og Lagunen, opplyser Dreyer.

Har ikke ledig mannskap

I morgenrushet fredag falt noen av bybanens kjøreledninger ned i veien ved Bystasjonen, og skapte store trafikale problemer.

Alt av ledig mannskap ble satt inn i arbeidet med å fikse kjøreledningen natt til lørdag. Etter intens jobbing, trodde de at alt var på stell. Likevel ble det oppdaget en driftsfeil.

– Det vil bli fikset i løpet av dagen, men i og med at vi ikke har noe annet ledig mannskap, er de som jobbet i natt nødt til å få hvilt seg litt før de fortsetter, sier administrerende direktør, Gullbrå.

Ingrid Dreyer i Skyss forteller at det ikke er satt inn buss for bane mellom Byparken og Nygård.